Kaamoskuukaudet marras-tammikuu, ovat olleet nimensä veroiset tänä talvena. Pahimmillaan aurinko on lohduttanut vain pari tuntia kuukaudessa. Esimerkiksi Turussa auringosta nautittiin marraskuussa viitisen tuntia ja Lounais-Hämeen Jokioisilla kolme ja puoli tuntia. Lähes kaikkialla Etelä-Suomessa pilvet peittivät auringon pidempään kuin normaalitalvena.

Ilmatieteenlaitoksen kolmenkymmenen vuoden mittausten mukaan aurinko paistaa Etelä-Suomessa keskimäärin 20-40 tuntia kuukaudessa marras-tammikuussa.

Joulukuu on ymmärrettävästi pimein, marras- ja tammikuussa paistaa suurin piirtein yhtä paljon.

Monin paikoin kuluva talvi on ollut ennätyksellisen pimeä. Jokioisten observatorion marraskuun lukema, 3,6 tuntia aurinkoa kuukaudessa on pienin kolmeenkymmeneen vuoteen.

Tammikuussakin paistoi vain 5,1 tuntia ja sekin on pienin mitattu lukema jälkeen vuoden 1981. Tosin tammikuun mittauksesta puuttuu kuusi päivää, joten ennätys ei ole varma.

Rannikolla vähän valoisampaa, Jyväskylässä auringonvalo vain piipahti

Helsinki-Vantaan lentoasemalla oli joulukuussa jopa hieman enemmän valoisia tunteja kuin normaalisti. Marras- ja tammikuu olivat kuitenkin selvästi normaalia synkemmät.

Kotkassa aurinko paistoi sentään toistakymmentä tuntia joka kuukausi, mutta keskiarvosta jäätiin selvästi jälkeen. Turussa marraskuun synkkyyden jälkeen, nähtiin aurinkoa joulukuussa peräti 26 tuntia, mutta tammikuussa alkoi taas kaamos.

Sisämaassa oli kuitenkin vielä pimeämpää. Jyväskylässä aurinko helli keskisuomalaisia joulukuussa vain muutaman minuutin ajan.

Seinäjoella aurinko puolestaan paistoi tammikuussa yhden tunnin. Kouvolassa aurinkoa saatiin ihailla marras-tammikuussa noin viisi tuntia kuukaudessa.